Source: http://jogado.hu/the-winner-takes-it-all-avagy-a-poker-nyertese-akar-az-adofizetesi-kotelezettseg-alol-is-mentesulhet/
Timestamp: 2019-05-22 21:50:26+00:00

Document:
The winner takes it all – Avagy a póker nyertese akár az adófizetési kötelezettség alól is mentesülhet - Jogadó Blog
Jogadó Blog > Minden egyéb, ami érdekelheti > The winner takes it all – Avagy a póker nyertese akár az adófizetési kötelezettség alól is mentesülhet
The winner takes it all – Avagy a póker nyertese akár az adófizetési kötelezettség alól is mentesülhet
Szerző: Dr. Molnár Gergő Zsolt, Dr. Farkas Tímea | 2019.03.07 | Minden egyéb, ami érdekelheti
Azzal szinte mindenki tisztában van, hogy egy-egy nagyobb összegű nyeremény adóköteles jövedelemnek minősül. A személyi jövedelemadóról szóló törvény alapján ilyennek minősül az engedélyhez kötött sorsolásos játékból, az ajándéksorsolásból, a fogadásból, valamint a külföldi jackpot rendszerből származó nyeremény. Minden olyan nyeremény, amelyet a törvény nem nevesít, nem adóköteles. Ezek közül a törvény felsorol néhányat, például a jogszerűen szervezett és a szerencsejáték szervezéséről szóló törvény (a továbbiakban: Szjtv.) alapján engedélyhez nem kötött sorsolásos játékból, a sorsjátékból, a játékkaszinóból, a lóversenyfogadásból származó nyeremény nem adóköteles.
Érdekes kérdés, hogy a külföldön szerzett nyeremény adóköteles-e Magyarországon. Alapesetben a kettős adóztatás elkerüléséről szóló nemzetközi egyezmények határozzák meg, hogy melyik államban kell adót fizetni a nyeremény után.
E vonatkozásban érdekes eset az Amerikai Egyesült Államokban élő pókerversenyen nyert pénznyeremény sorsa. A Kúria nemrégiben közzétett döntésében megállapította, hogy az élő pókerversenyen szerzett nyeremény nem minősül az Szjtv.-ben meghatározott engedélyhez kötött sorsolásos játékból, ajándéksorsolásból, valamint fogadásból származó nyereménynek, erre tekintettel nem személyi jövedelemadó köteles.
A fenti esetben az USA-ban élő pókerversenyen megszerzett nyeremény adóztatását rendelték el Magyarországon, arra való hivatkozással, hogy a külföldi játék nem tartozik a fent említett Szjtv. hatálya alá, ezért nem is tartozhat a fenti kivételek közé és nem mentesül az adókötelezettség alól.
Az elsőfokú bíróság megerősítette az adóhatóság álláspontját abban, hogy a személyi jövedelemadóról szóló törvényben foglalt kedvezményes szabály csak az Szjtv. hatálya alá tartozó, vagyis Magyarországon szervezett játékokra terjed ki. Az USA-ban megszerzett nyereményt a bíróság önálló tevékenységből származó jövedelemnek minősítette, és ez alapján adókötelesnek. A kártyajáték nyertesének adókötelezettségét a bíróság Magyarországon megállapította, ugyanakkor a nyertes az USA-ban adót nem fizetett, hiszen ott ez a jövedelem nem képezte adófizetési kötelezettség alapját.
A felülvizsgálati eljárás során a Kúria rögzítette, hogy az élő pókerversenyen szerzett nyeremény az USA-ban nem személyi jövedelemadó köteles, a felperes személyi jövedelemadót sem az USA-ban, sem Magyarországon nem fizetett. A Kúria elsődlegesen abban foglalt állást, hogy az élő pókerversenyből származó nyeremény egyáltalán adóköteles jövedelemnek számít-e Magyarországon. Kifejtette, hogy minden olyan nyeremény, amely nem kerül felsorolásra a személyi jövedelemadóról szóló törvény fent megjelölt, adóköteles nyereményeket nevesítő bekezdéseiben, nem adóköteles. Az adómentes nyereményeket példálózóan felsoroló bekezdés nem kimerítő jellegű.
Ennek fényében megállapította, hogy az élő pókerversenyen szerzett nyeremény nem minősül az Szjtv.-ben meghatározott engedélyhez kötött sorsolásos játékból, ajándéksorsolásból, valamint fogadásból származó nyereménynek, erre tekintettel nem személyi jövedelemadó köteles.
Érdemes tehát résen lenni a nyereményadók vonatkozásában is, hiszen bár az élő pókerversenyen szerzett nyeremény után nem kell adót fizetni, mindig egyedileg kell vizsgálni az adófizetési kötelezettséget, a nyereményjáték típusától függően.

References: Kúria 
 bíróság 
 bíróság 
 bíróság 
 Kúria 
 Kúria